****Interpellasjon Verdens miljødag 2020****

**Forslag til interpellasjon**

*Bakgrunn*

Den inngrepsfrie naturen, og villmarksnaturen i Norge blir bygd ned bit for bit. Det er mye mindre slik natur i Norge enn det var for 10 eller 30 år siden.

Ved starten av 1900-tallet var om lag halvparten av Norges fastlandsareal villmarkspreget. De siste tretti årene – fra 1988 til 2018 – har den villmarkspregede naturen blitt redusert med om lag 2350 kvadratkilometer, eller nesten seks prosent.

Dette har store konsekvenser for naturen, for artsmangfoldet, kulturarven og friluftslivet. FNs naturpanel la i 2019 frem en rapport som viser at tapet av natur er en trussel mot menneskeheten og at det utryddes arter og biologisk mangfold i en altfor høy fart.

Dette er en oppgave som også ivaretas av denne kommunen, og hvor det er viktig at vi skjøtter vår oppgave om å unngå en videre nedbygging der det er mulig. I den anledning har vi følgende interpellasjon:

* Hvilken miljøkompetanse er det i kommunens administrasjon for å vurdere kvalitetene i naturområder som blir foreslått utbygget, og er det vurdert å føre en arealpolitikk som sikrer tilbakeføring av areal dersom det er noe som vedtas utbygget?